ኢትዮጵያ «ኢትዮ ሳት» የተሰኘ የቴሌቪዥን ሳተላይት ስርጭት ጀመረች
አዲስ አበባ፡- ኢትዮጵያ ለመጀመሪያ ጊዜ ‹‹ኢትዮ ሳት›› በሚል ስያሜ የሳተላይት ቴሌቪዥን አገልግሎት መስጠት መጀመሯን የኢትዮጵያ ብሮድካስት ማህበራት ዘርፍ አስታወቀ። የኢትዮጵያ ብሮድካስት ማህበራት ዘርፍ ዋና ሰብሳቢ አቶ አማን ፍሰሀጺዮን ትናንት በእስካይ ላይት ሆቴል በሰጡት ጋዜጣዊ መግለጫ ኤስ ኢ ኤስ ከተባለ ዓለም ዓቀፍ የሳተላይት ካምፓኒ ጋር በመተባበር የመጀመሪያው የቴሌቪዝን ሳተላይት አገልግሎት መጀመሩን ይፋ አድርገዋል። በኢትዮጵያ ብሮድካስተሮች ማሕበር፣ በኢትዮጵያ ብሮድካስቲንግ ኮርፖሬሽንና በኤስ ኢ ኤስ ሳተላይት ካምፓኒ ትብብር እውን የተደረገው ይህ የቴሌቪዥን ሳተላይት ዘርፈ ብዙ ፋይዳ እንዳለው አቶ አማን ገልጸዋል። ቀደም ሲል የዓረብ እና የናይል ሳተላይትን በመጠቀም ከፍተኛ ወጪ እንደሚወጣና ጥራት ያለው አገልግሎት ማግኘት እንደማይቻል የተናገሩት ዋና ሰብሳቢው አሁን ግን እነዚህን ችግሮች መቅረፍ የሚያስችል አቅም እንደተፈጠረ አስረድተዋል። በኢትዮ ሳት የቴሌቪዥን ጣቢያዎች የሚቀርቡት ፕሮግራሞች ከፍተኛ ጥራት ያላቸው ከመሆናቸው ባሻገር ለሀገራችን ተመልካቾች የሚመጥኑ ዓለም አቀፍ ጣቢያዎችን በማቅረብ ለተመልካቾች አማራጭ እንደሚያበዛም ተናግረዋል። በሀገራችን በሚሊየን ለሚቆጠሩ ተጠቃሚዎችም መልካም አጋጣሚ መሆኑን ገልጸዋል። ፕሮግራሙ የኢትዮጵያን ቴሌቪዥን ጣቢያዎች በአንድ ቦታ አሰባስቦ ማሰራጨቱም ተደራሽነታቸውን የሚያሳድግ በመሆኑ የሀገራችንን የመገናኛ ብዙኃን ዕድገት የሚያፋጥን ፣ ጤናማ ውድድር የሚፈጥርና የማስታወቂያ ገበያውን አቅም የሚያጎለብት መሆኑን ጠቁመዋል። ኢትዮጵያ የሳተላይት ሥርጭቷን በራሷ የሳተላይት ሰፈር ማድረጓም ከአጎራባች ሀገሮች ጋር ያላትን ኢኮኖሚያዊና ማህበራዊ ትስስር እንደሚያጠናክርላትና መልካም ገጽታም እንደሚ ያላብሳት አቶ አማን አስረድተዋል። በተጨማሪም የብሮድካስት ቴክኖሎጂን ለማስፋፋት መልካም አጋጣሚ የሚፈጥር መሆኑን ጠቅሰዋል። ኢትዮ ሳትን በየቤታቸው በቀጥታ ለመከታተል ለሚፈልጉም ዲሻቸውን ወደ አዲሱ አቅጣጫ መቀየር የሚጠበቅባቸው ሲሆን ኤን ኤስ ኤስ – 12 በ57 ዲግሪ ምስራቅ ላይ በማድረግ ምርጫቸው የሆኑትን ጣቢያዎች መከታተል እንደሚችሉም አስገንዝበዋል። የኤስ ኢ ኤስ ቪዲዮ ዋና ስራ አስፈጻሚ ፈርዲናንድ ካይዘር በበኩላቸው ኩባንያቸው ኢትዮ ሳት የተሳካ ጅምር እንዲኖረው እንዲሁም በየአካባቢው የሣተላይት ዲሾችን የሚገጣጥሙ ባለሙያዎች ለተመልካቾች በቀላሉ እንዲገጥሙላቸው ስልጠና መስጠታቸውን ተናግረዋል። ብዙ ተመልካቾችንም ለመሳብ በከፍተኛ ጥራትና ታማኝነት ለማገልገል መዘጋጀታቸውን የገለጹ ሲሆን የኢትዮጵያ መገናኛ ብዙኃን መጪ ጊዜ ብሩህ እንዲሆን በቁርጠኝነት እንደሚሰሩ ቃል ገብተዋል።አዲስ ዘመን መስከረም 22/2012 ኢያሱ መሰለ  